钦定古今图书集成/明伦汇编/官常典/第105卷 > 《撒离喝诸人传赞》同前
## 钦定古今图书集成/明伦汇编/官常典/第105卷 > 《撒离喝诸人传赞》同前

撒离喝、温敦、思忠、奔睹皆有功旧臣，当天会、皇统之
际，战胜攻取，可谓壮哉！及海陵之世，崎岖嫌忌，撒离
喝既自以言致疑，犹与大㚖辨争军事，何见几之不
早也。乌林答赞谟廉直自奋，思忠挤之于死，自谓“固
结海陵，坚若金石”，岂意执议不合，而遽弃之耶？始之
不以道，未有能终者也。且思忠之最可罪者，构害赞
谟，又纳其室而敓其赀，此何异于“杀越人于货”者乎？
阴报不在其身，在其子孙，亦已晚矣。正隆之末，奔睹
位三公，居上将，内不肯与谋，外不肯与战，逼侧沬趄，
苟免自全，大臣之道，固若是乎？